# Spôsoby hodnotenia kvality cukrárenských výrobkov

Hodnotenie cukrárskych výrobkov sa v súčasnosti u nás realizuje na niekoľkých úsekoch:

1. „Amatérske“ hodnotenie – zákazníkmi, z pohľadu predaja cukrárskych výrobkov v trhovom hospodárstve – ide o veľmi dôležité hodnotenie a v súčasnosti nadobúda čoraz väčší význam. Ak výrobky nespĺňajú očakávania zákazníkov, dochádza k utlmeniu dopytu, čo má priamy dosah na výrobcu. Vedie to k obmedzeniu alebo zastaveniu výroby alebo k žiaducemu zvýšeniu kvality ponúkaného sortimentu cukrárskych výrobkov. Kontrola zákazníkmi sa dá z tohto pohľadu považovať za účinný nástroj zvyšovania kvality výrobkov.

2. Odborné hodnotenie – ide o vlastné hodnotenie kvality vnútri prevádzky. Odborné hodnotenie vykonáva vedúci výroby alebo iný zodpovedný pracovník za výrobu, vo väčších prevádzkach ho následne dopĺňajú laboratórne metódy. Je zabezpečené na všetkých úsekoch výroby:

* + na úseku vstupnej kontroly – hodnotenie surovín, materiálov a pod.;
  + na úseku medzioperačnej kontroly – hodnotia sa polotovary, napr. cestá, korpusy, náplne a pod.;
  + na úseku výstupnej kontroly – hodnotenie kvality hotových výrobkov pred expedíciou.

Odborné hodnotenie kvality cukrárskych výrobkov sa vykonáva počas celej výroby, ale aj krátko po nej v dielňach, skladoch a pri expedícii. Jej význam spočíva predovšetkým v zabezpečení produkcie zdravotne a hygienicky neškodného výrobku vysokej kvality. Súčasne sa riešia aj príčiny prípadného výskytu cukrárskeho výrobku horšej kvality.

Výsledky laboratórneho hodnotenia slúžia na odhaľovanie a odstraňovanie príčin nedostatkov vo výrobe.

3. Hodnotenie štátnymi orgánmi – zdravotná bezchybnosť a kvalita potravín v SR sa kontroluje a zabezpečuje prostredníctvom viacerých orgánov štátnej správy, ktoré vykonávajú tzv. potravinový dozor.

Orgány kontroly kvality a bezpečnosti:

Ministerstvo pôdohospodárstva Slovenskej republiky:

* Ústredný kontrolný a skúšobný ústav poľnohospodársky (fytosanitačná oblasť a bezpečnosť krmív);
* Štátna veterinárna a potravinová správa (kontrola potravín, veterinárne záležitosti a bezpečnosť krmív);
* Výskumný ústav potravinársky (výskum, analýza, riziká, monitoring cudzorodých látok.

Ministerstvo zdravotníctva Slovenskej republiky:

* Úrad verejného zdravotníctva SR (zdravotná neškodnosť potravín, epidemiologicky rizikové potraviny, potraviny nového typu a iné)

Otázky a námety na uvažovanie

1. Vymenujte spôsoby hodnotenia kvality cukrárskych výrobkov.
2. Pokúste sa vysvetliť, prečo je hodnotenie zákazníkmi pre výrobcu

cukrárskych výrobkov veľmi dôležité.

1. Charakterizujte odborné hodnotenie na jednotlivých úsekoch výroby.
2. Ktoré orgány štátnej správy kontrolujú kvalitu a bezpečnosť

potravín?